CELEX: 32019D0848
Language: el
Date: 2019-05-17 00:00:00
Title: Απόφαση (EE) 2019/848 του Συμβουλίου, της 17ης Μαΐου 2019, σχετικά με τη σύναψη εξ ονόματος της Ευρωπαϊκής Ένωσης της Διεθνούς Συμφωνίας του 2015 για το ελαιόλαδο και τις επιτραπέζιες ελιές

27.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 139/1
               
            
         ΑΠΟΦΑΣΗ (EE) 2019/848 ΤΟΥ ΣΥΜΒΟΥΛΙΟΥ
         της 17ης Μαΐου 2019
         σχετικά με τη σύναψη εξ ονόματος της Ευρωπαϊκής Ένωσης της Διεθνούς Συμφωνίας του 2015 για το ελαιόλαδο και τις επιτραπέζιες ελιές
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 6 στοιχείο α) σημείο v) δεύτερο εδάφιο και το άρθρο 218 παράγραφος 7,
         Έχοντας υπόψη την πρόταση της Ευρωπαϊκής Επιτροπής,
         Έχοντας υπόψη την έγκριση του Ευρωπαϊκού Κοινοβουλίου,
         Εκτιμώντας τα ακόλουθα:
         
                     (1)
                  
                  
                     Στις 19 Νοεμβρίου 2013, το Συμβούλιο εξουσιοδότησε την Επιτροπή να αρχίσει διαπραγματεύσεις εξ ονόματος της Ένωσης με σκοπό τη σύναψη νέας διεθνούς συμφωνίας για το ελαιόλαδο και τις επιτραπέζιες ελιές.
                  
               
                     (2)
                  
                  
                     Το κείμενο της νέας διεθνούς συμφωνίας για το ελαιόλαδο και τις επιτραπέζιες ελιές («η συμφωνία») εγκρίθηκε στις 9 Οκτωβρίου 2015 από τους εκπροσώπους 24 κρατών μελών της Διάσκεψης των Ηνωμένων Εθνών για το Εμπόριο και την Ανάπτυξη (UNCTAD) και δύο διακυβερνητικών οργανώσεων, στο πλαίσιο της Διάσκεψης των Ηνωμένων Εθνών για τη διαπραγμάτευση συμφωνίας προοριζόμενης να διαδεχθεί τη διεθνή συμφωνία του 2005 για το ελαιόλαδο και τις επιτραπέζιες ελιές.
                  
               
                     (3)
                  
                  
                     Σύμφωνα με την απόφαση (ΕΕ) 2016/1892 του Συμβουλίου (1), η διεθνής συμφωνία υπεγράφη εξ ονόματος της Ένωσης στις 28 Νοεμβρίου 2016 στην έδρα των Ηνωμένων Εθνών, στη Νέα Υόρκη, με την επιφύλαξη της σύναψής της σε μεταγενέστερη ημερομηνία.
                  
               
                     (4)
                  
                  
                     Η συμφωνία τέθηκε προσωρινά σε ισχύ την 1η Ιανουαρίου 2017, σύμφωνα με το άρθρο 31 παράγραφος 2 της συμφωνίας.
                  
               
                     (5)
                  
                  
                     Το Συμβούλιο των Μελών είναι το όργανο λήψης αποφάσεων του Διεθνούς Συμβουλίου Ελαιολάδου το οποίο ασκεί όλες τις εξουσίες και επιτελεί όλες τις λειτουργίες που απαιτούνται για την επίτευξη των στόχων της συμφωνίας. Είναι σκόπιμο να εξουσιοδοτηθεί η Επιτροπή να εκπροσωπεί την Ένωση στο Συμβούλιο των Μελών.
                  
               
                     (6)
                  
                  
                     Σύμφωνα με το άρθρο 19 παράγραφος 2 της συμφωνίας, το Συμβούλιο των Μελών δύναται να τροποποιεί τις ονομασίες και τις περιγραφές των ελαιολάδων, των πυρηνελαίων και των επιτραπέζιων ελιών στα παραρτήματα Β και Γ της συμφωνίας και, ως εκ τούτου, να τροποποιεί τη συμφωνία.
                  
               
                     (7)
                  
                  
                     Για να διευκολυνθεί η έγκριση των εν λόγω τροποποιήσεων της συμφωνίας από το Συμβούλιο των Μελών και να αποφευχθεί ο κίνδυνος να μην υπάρχει θέση του Συμβουλίου, θα πρέπει να εξουσιοδοτηθεί η Επιτροπή να τις εγκρίνει εξ ονόματος της Ένωσης υπό συγκεκριμένες ουσιαστικές και διαδικαστικές προϋποθέσεις.
                  
               
                     (8)
                  
                  
                     Για να παρέχεται η εμπειρογνωμοσύνη των κρατών μελών και να εξασφαλίζεται ότι η έγκριση των τροποποιήσεων στα παραρτήματα Β και Γ της συμφωνίας από την Επιτροπή δεν παραβαίνει τους όρους που καθορίζονται στην παρούσα απόφαση, η Επιτροπή θα πρέπει να υποβάλλει τις προτεινόμενες τροποποιήσεις αυτές αρκετά νωρίτερα στην αρμόδια ομάδα του Συμβουλίου.
                  
               
                     (9)
                  
                  
                     Η συμμόρφωση στις προτεινόμενες τροποποιήσεις που υποβλήθηκαν από την Επιτροπή στο Συμβούλιο θα πρέπει να αξιολογηθεί από την Επιτροπή των Μονίμων Αντιπροσώπων των Κυβερνήσεων των κρατών μελών («ΕΜΑ»). Η Επιτροπή θα πρέπει να εγκρίνει τις εν λόγω προτεινόμενες τροποποιήσεις εκτός εάν ορισμένα κράτη μέλη που αντιπροσωπεύουν μια μειοψηφία αρνησικυρίας του Συμβουλίου σύμφωνα με το άρθρο 16 παράγραφος 4 της Συνθήκης για την Ευρωπαϊκή Ένωση (ΣΕΕ) προβάλλει αντίρρηση στην ΕΜΑ.
                  
               
                     (10)
                  
                  
                     Η συμφωνία θα πρέπει να εγκριθεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η διεθνής συμφωνία για το ελαιόλαδο και τις επιτραπέζιες ελιές του 2015 εγκρίνεται εξ ονόματος της Ένωσης (2).
         
         
            Άρθρο 2
            Ο πρόεδρος του Συμβουλίου ορίζει το ή τα πρόσωπα που είναι αρμόδια να καταθέσουν, εξ ονόματος της Ένωσης, το έγγραφο έγκρισης που προβλέπεται στο άρθρο 28 παράγραφος 4 της Συμφωνίας (3).
         
         
            Άρθρο 3
            Η Επιτροπή εκπροσωπεί την Ένωση στο Συμβούλιο των Μελών.
         
         
            Άρθρο 4
            Όταν το Συμβούλιο των Μελών καλείται να εγκρίνει τροποποιήσεις για τις ονομασίες και τους ορισμούς των ελαιολάδων, των πυρηνελαίων και των επιτραπέζιων ελιών στα παραρτήματα Β και Γ της συμφωνίας, σύμφωνα με το άρθρο 19 παράγραφος 2 της συμφωνίας, η Επιτροπή εξουσιοδοτείται να εγκρίνει τις προτεινόμενες τροποποιήσεις εξ ονόματος της Ένωσης υπό τις ακόλουθες προϋποθέσεις:
            
                        1)
                     
                     
                        Η Επιτροπή μεριμνά ώστε η έγκριση εξ ονόματος της Ένωσης:
                        
                                    —
                                 
                                 
                                    να είναι προς το συμφέρον της Ένωσης·
                                 
                              
                                    —
                                 
                                 
                                    να υπηρετεί τους στόχους τους οποίους επιδιώκει η Ένωση στο πλαίσιο της εμπορικής της πολιτικής·
                                 
                              
                                    —
                                 
                                 
                                    να λαμβάνει υπόψη τα συμφέροντα των παραγωγών, των εμπόρων και των καταναλωτών της Ένωσης·
                                 
                              
                                    —
                                 
                                 
                                    να μην αντίκειται στο δίκαιο της Ένωσης ή στο διεθνές δίκαιο, και ειδικότερα στον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου (4), με την επιφύλαξη του δικαιώματος της Επιτροπής να εγκρίνει κατ' εξουσιοδότηση πράξεις για την τροποποίηση των κανόνων της Ένωσης σύμφωνα με τις τροποποιήσεις της συμφωνίας που εγκρίνονται από το Συμβούλιο των Μελών, ιδίως όσον αφορά τα πρότυπα εμπορίας στον τομέα του ελαιολάδου και των επιτραπέζιων ελιών, που αναφέρονται στο άρθρο 75 του εν λόγω κανονισμού·
                                 
                              
                                    —
                                 
                                 
                                    όπου ισχύει, να στηρίζει τη βελτίωση της ποιότητας των ελαιοκομικών προϊόντων, μέσω βελτίωσης του εντοπισμού των δολίων και παραπλανητικών πρακτικών και της νοθείας·
                                 
                              
                                    —
                                 
                                 
                                    όπου ισχύει, να λαμβάνει καλύτερα υπόψη την ποικιλότητα των αυθεντικών ελαιοκομικών προϊόντων·
                                 
                              
                                    —
                                 
                                 
                                    όπου ισχύει, να στοχεύει στην προσέγγιση των διεθνών κανόνων που αφορούν τα φυσικοχημικά και οργανοληπτικά χαρακτηριστικά των ελαιολάδων, των πυρηνελαίων και των επιτραπέζιων ελιών·
                                 
                              
                                    —
                                 
                                 
                                    όπου ισχύει, να αποφεύγει τη δημιουργία εμποδίων στην καινοτομία· και
                                 
                              
                                    —
                                 
                                 
                                    όπου ισχύει, να διευκολύνει το εμπόριο των ελαιοκομικών προϊόντων.
                                 
                              
                  
                        2)
                     
                     
                        Προτού η Επιτροπή εγκρίνει τις εν λόγω τροποποιήσεις εξ ονόματος της Ένωσης, η Επιτροπή τις υποβάλλει προς εξέταση στο Συμβούλιο αρκετά νωρίτερα και τουλάχιστον 15 εργάσιμες ημέρες πριν από τη συνεδρίαση κατά την οποία το Συμβούλιο των Μελών καλείται να εγκρίνει αυτές τις τροποποιήσεις.
                        Η συμμόρφωση των προτεινόμενων τροποποιήσεων με τα κριτήρια που καθορίζονται στην παράγραφο 1 του παρόντος άρθρου αξιολογείται από την ΕΜΑ.
                        Η Επιτροπή εγκρίνει τις προτεινόμενες τροποποιήσεις εξ ονόματος της Ένωσης εκτός εάν ορισμένα κράτη μέλη που αντιπροσωπεύουν μια μειοψηφία αρνησικυρίας του Συμβουλίου σύμφωνα με το άρθρο 16 παράγραφος 4 της ΣΕΕ αντιτίθενται. Εάν υπάρχει τέτοια μειοψηφία, η Επιτροπή απορρίπτει τις προτεινόμενες τροποποιήσεις εξ ονόματος της Ένωσης.
                     
                  
         
            Άρθρο 5
            Η παρούσα απόφαση αρχίζει να ισχύει την έβδομη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 17 Μαΐου 2019.
            
               
                  Για το Συμβούλιο
               
               
                  Ο Πρόεδρος
               
               E.O. TEODOROVICI
            
         
         
            (1)  Απόφαση (ΕΕ) 2016/1892 του Συμβουλίου, της 10ης Οκτωβρίου 2016, σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της διεθνούς συμφωνίας του 2015 για το ελαιόλαδο και τις επιτραπέζιες ελιές (ΕΕ L 293 της 28.10.2016, σ. 2).
         
            (2)  Το κείμενο της συμφωνίας έχει δημοσιευτεί στην ΕΕ L 293 της 28.10.2016, σ. 4, μαζί με την απόφαση υπογραφής.
         
            (3)  Η ημερομηνία έναρξης ισχύος της συμφωνίας δημοσιεύεται στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.
         
            (4)  Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).